
ORDIN

nr.  ………./………………2026
pentru aprobarea Metodologiei privind procedura şi condiţiile de atestare a persoanelor juridice specializate în elaborarea amenajamentelor silvice

Având în vedere Referatul de aprobare nr. DGPSS 150426 din 30.10.2026 al Direcției generale păduri și strategii în silvicultură,
în temeiul prevederilor art.63 alin.(10)

 HYPERLINK "http://legislatie.just.ro/Public/DetaliiDocumentAfis/203414"  din Legea nr.331/2024 privind Codul silvic, cu modificările și completările ulterioare, ale art.57 alin.(1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum ale art.13 alin.(4) din Hotărârea Guvernului nr.43/2020 privind organizarea şi funcționarea Ministerului Mediului, Apelor și Pădurilor, cu modificările și completările ulterioare,
ministrul mediului, apelor şi pădurilor emite următorul
ORDIN:
Art. 1. – Se aprobă Metodologia privind procedura şi condiţiile de atestare a persoanelor juridice specializate în elaborarea amenajamentelor silvice, prevăzută în anexa care face parte integrantă din prezentul ordin.
Art. 2. - Atestatele emise în baza Ordinului ministrului mediului, apelor şi pădurilor nr. 1011/2020 pentru aprobarea Metodologiei de atestare a unităţilor specializate să elaboreze amenajamente silvice rămân valabile până la data expirării acestora.

Art. 3. – La data intrării în vigoare a prezentului ordin, Ordinul ministrului mediului, apelor şi pădurilor nr. 1011/2020 pentru aprobarea Metodologiei de atestare a unităţilor specializate să elaboreze amenajamente silvice, publicat în Monitorul Oficial al României, Partea I,  nr. 408 din 18 mai 2020, se abrogă.

Art. 4. - Prezentul ordin se publică în Monitorul Oficial al României, Partea I.
MINISTRUL MEDIULUI, APELOR ȘI PĂDURILOR
                         Natalia-Elena INTOTERO

                                                                                                                               Anexă 

La Ordinul ministrului mediului, apelor și pădurilor nr........din...........2026

Metodologia privind procedura şi condiţiile de atestare a persoanelor juridice specializate în elaborarea amenajamentelor silvice

Art. 1. - (1) Metodologia privind procedura şi condiţiile de atestare a persoanelor juridice specializate în elaborarea amenajamentelor silvice, denumită în continuare Metodologia, are ca obiect stabilirea modului de atestare a persoanelor juridice specializate în elaborarea amenajamentelor silvice astfel cum sunt definite acestea în anexa nr. 1 la Legea nr. 331/2024 privind Codul silvic, cu modificările și completările ulterioare.
(2) În sensul prezentei Metodologii, prin persoana juridică specializată atestată în elaborarea amenajamentelor silvice se înțelege persoana juridică care deține atestat pentru elaborarea amenajamentelor silvice și are autorizate activităţi de inginerie şi consultanţă tehnică legate de acestea, precum şi activităţi în domeniul silviculturii, în conformitate cu Clasificarea activităţilor din economia naţională - CAEN Rev. 3, după cum urmează: 

a) clasa 7112: Activităţi de inginerie şi consultanţă tehnică legate de acestea;
b) clasa 7420: Activităţi fotografice;

c) clasa 0210: Silvicultură şi alte activităţi forestiere.

d) clasa 0240: Activităţi de servicii anexe silviculturii;
(3) Lucrările de amenajare a pădurilor pot fi contractate și elaborate numai de persoane juridice specializate atestate în elaborarea amenajamentelor silvice, în condițiile prezentei Metodologii.
(4) Atestarea se acordă persoanelor juridice care îndeplinesc condiţiile de atestare şi care fac dovada că au posibilitatea tehnică de execuţie a lucrărilor de specialitate pentru care au solicitat atestarea, în conformitate cu prevederile prezentei Metodologii.
Art. 2. – Atestarea se face de către Comisia de atestare a persoanelor juridice specializate în elaborarea amenajamentelor silvice, denumită în continuare Comisia de atestare, care funcționează în cadrul autorității publice centrale care răspunde de silvicultură, denumită în continuare Autoritate.

Art. 3. –  Comisia de atestare este formată din 5 membri, după cum urmează:

a) directorul general al direcţiei generale/directorul direcției care are în responsabilitate activitatea de amenajare a pădurilor - preşedinte;

b) un cadru universitar din domeniul amenajării pădurilor - vicepreședinte;

c) un funcționar public cu studii în domeniul silvicultură și exploatare forestieră, care îşi desfăşoară activitatea în cadrul Autorității, având cel puţin funcţia publică de execuţie de consilier principal - membru;

d) un funcționar public cu studii juridice, care îşi desfăşoară activitatea în cadrul Autorității - membru;
e) un funcționar public cu studii în domeniul silvicultură și exploatare forestieră, care îşi desfăşoară activitatea în cadrul direcţiei care are în responsabilitate activitatea de amenajare a pădurilor, având cel puţin funcţia publică de execuţie de consilier principal – membru, care are inclusiv atribuții de secretar.
Art. 4. – (1) Comisia de atestare poate funcționa în format fizic, online sau hibrid;

(2) Comisia de atestare este legal constituită și funcționează în prezența președintelui sau a vicepreședintelui și a cel puțin 2 membri.

(3) În lipsa președintelui, atribuțiile acestuia se exercită de către vicepreședintele Comisiei de atestare.
(4) Hotărârile Comisiei de atestare se iau cu votul a cel puțin jumătate plus unu din numărul membrilor comisiei.
Art. 5. – (1) Atribuțiile Comisiei de atestare sunt următoarele:
a)  analizează dosarul și hotărăște admiterea sau, după caz, respingerea motivată a cererii de atestarea a persoanelor juridice;
b) dispune motivat retragerea sau suspendarea atestatului, în conformitate cu prevederile prezentei Metodologii.
(2) În cazul atribuțiilor prevăzute la alin (1), deciziile Comisiei de atestare se justifică și se comunică solicitantului în scris iar rezultatul se  publică pe pagina de internet a Autorităţii.
Art. 6. – Atribuțiile președintelui Comisiei de atestare sunt următoarele:
a) planifică ședințele de atestare și organizează activitatea Comisiei de atestare;
b) semnează atestatul;
c) semnează documentele prin care se decide suspendarea sau, după caz, anularea atestatului.
Art. 7 – Atribuțiile vicepreședintelui sunt următoarele:
a) planifică ședințele de atestare și organizează activitatea Comisiei de atestare;
b) semnează atestatul;
c) semnează documentele prin care se decide suspendarea sau, după caz, anularea atestatului.
Art. 8 – Atribuțiile secretariatului Comisiei de atestare sunt următoarele:
a) înregistrează documentele solicitantului depuse pentru analiză în vederea atestării;

b) verifică documentele depuse și consemnează într-o fișă de evaluare existența documentelor necesare cu privire la îndeplinirea de către persoanele juridice a condițiilor specifice prevăzute în prezenta Metodologie, în vederea atestării;

c) propune preşedintelui planificarea activităţii Comisiei de atestare şi ordinea de zi pentru şedinţele programate;
d) asigură convocarea membrilor Comisiei de atestare, respectiv a reprezentantului solicitantului, pentru participarea la ședințele programate;

e) editează atestatul și îl prezintă președintelui în vederea semnării;
f) completează și păstrează registrul cu atestatele emise;
g) completează și păstrează registrul cu procesele - verbale de sedință ale Comisiei de atestare;
h) redactează alte documente ale Comisiei de atestare;
i) centralizează datele solicitate;

j) păstrează ștampila Comisiei de atestare.
Art. 9. - (1) Persoanele juridice care solicită atestarea în elaborarea amenajamentelor silvice trebuie să îndeplinească cumulativ următoarele condiții:
a) să fie constituite și să funcționeze în condițiile legii;
b) să aibă un şef de proiect în domeniul amenajării pădurilor, înscris în registrul de atestare a şefilor de proiect, angajat cu contract individual de muncă cu normă întreagă, pe durată nedeterminată, care asigură coordonarea lucrărilor de amenajare pentru capacitatea de proiectare atestată. Şeful de proiect nu poate îndeplini simultan şi funcţia de şef de proiect în cadrul altei/altor persoane juridice specializate atestate în elaborarea amenajamentelor silvice, sau funcţia de inginer proiectant în cadrul uneia sau mai multor persoane juridice specializate atestate în elaborarea amenajamentelor silvice. Capacitatea anuală de coordonare pentru șeful de proiect este de maximum 30.000 ha. Capacitatea poate fi depășită cu maxim 5%;

c) sa aibă un expert certificat tehnic pentru activitatea de amenajare a pădurilor, angajat pe bază de  contract. Expertul care asigură controlul tehnic pentru lucrările de amenajare a pădurilor (CTAP) nu poate îndeplini simultan şi funcţia de şef de proiect, sau funcţia de inginer proiectant în cadrul uneia sau mai multor persoane juridice specializate atestate în elaborarea amenajamentelor silvice;
d) să aibă dotare tehnică specifică activității pe care o desfășoară, potrivit prezentei Metodologii.
(2) În cazul șefilor de proiect și al experților CTAP care au calitatea de administratori ai persoanelor juridice solicitante, aceștia nu trebuie să facă dovada că sunt angajați prin contract individual de muncă.
Art. 10. - (1) Pentru dovedirea îndeplinirii condiţiilor de atestare prevăzute la art. 9 alin. (1) persoana juridică depune în format material, semnat și ștampilat, la secretariatul Comisiei de atestare o documentație care cuprinde următoarele:
a) cererea de atestare;
b) actul constitutiv al persoanei juridice, care cuprinde activităţile prevăzute la art. 1 alin. (2);

c) încheierea judecătorului delegat, hotărârea judecătorească definitivă, sau rezoluția conducătorului oficiului registrului comerțului, după caz, privind înregistrarea persoanei juridice;

d) certificatul de înregistrare la Oficiul Național al Registrului Comerțului, sau certificatul de înscriere în registrul asociațiilor și fundațiilor, după caz;
e) certificat constatator eliberat de către Oficiul Naţional al Registrului Comerţului, sau extras din registrul asociațiilor și fundațiilor, după caz, în original, valabil la data depunerii;
f) contractul/contractele individuale de muncă pe durată nedeterminată, în cazul personalului de specialitate angajat, înregistrat la inspectoratul teritorial de muncă, precum şi extrasul REVISAL, nu mai vechi de 30 zile;
g) diploma de studii, sau certificatul din care să rezulte pregătirea profesională a personalului angajat, după caz;
h) certificatul/certificatele de atestare pentru expertul/experții CTAP și certificatul/certificatele de atestare pentru șeful/șefii de proiect;
i) lista de inventar întocmită de administrator cu dotarea tehnică specifică, aflată în stare de funcţionare, necesară pentru desfăşurarea activităţilor pentru care se solicită atestarea, însoţită de facturile de achiziţionare pentru bunurile procurate sau contractele de închiriere sau de comodat ori de prestări servicii cu persoane juridice de specialitate pentru aparatura de specialitate, întocmite pentru executarea de lucrări, cel puțin pe durata de valabilitate a certificatului de atestare.

j) consimțământ privind prelucrarea datelor cu caracter personal;

k) opisul documentelor care sunt depuse la dosarul de autorizare potrivit prevederilor lit. a)-j).
(2) Documentele prevăzute la alin. (1) lit. b)-d), f)-i) se transmit în copie și se certifică pentru conformitate cu originalul de către administratorul persoanei juridice solicitante.
(3) Dotarea minimă tehnică specifică cuprinde următoarele:
a) o stație totală sau un Sistem Satelitar de Navigație Globală, denumit în continuare GNSS, sau, în lipsa acestora, se depune un contract de servicii, încheiat cu o persoană fizică sau juridică autorizată pentru măsurători topografice, care face dovada dotării cu aparatură necesară măsurătorilor topo – geodezice;
b) un instrument pentru măsurarea înălţimii arborilor pe picior, nu mai vechi de 10 ani;
c) un computer cu imprimantă pentru fiecare șef de proiect;
d) o clupă forestieră;
e) contract de servicii cu o entitate autorizată pentru efectuarea de studii pedologice, nu mai vechi de 10 ani și o trusă pentru analize pedologice;
f) ultima versiune a programului AS elaborat de Institutul Naţional de Cercetare - Dezvoltare în Silvicultură „Marin Drăcea” sau un program de prelucrare automată a datelor, care trebuie să genereze date în formatul solicitat de Autoritate.
(4) În cazul în care Secretarul Comisiei de atestare constată lipsa unui document prevăzut la alin. (1), solicită în termen de 15 zile lucrătoare completarea documentaţiei.
Art. 11. - (1) Stabilirea capacităţii anuale de proiectare, pentru care se atestă persoanele juridice solicitante, se realizează în urma analizei structurii de personal angajat şi a dotării tehnice specifice.
(2) Capacitatea anuală de proiectare, pentru care se atestă o persoană juridică specializată în elaborarea amenajamentelor silvice, se stabileşte ca fiind suprafaţa cumulată cea mai mică, rezultată prin compararea structurii de personal cu dotarea tehnică, în urma îndeplinirii următoarelor condiţii:
a) 4.500 ha/an, cu cartări staţionale, pentru fiecare proiectant cu studii superioare de specialitate, angajat cu normă întreagă ca şef de proiect sau inginer proiectant;
b) 2.000 ha/an, cu cartari stationale, pentru fiecare angajat pensionar cu studii superioare de specialitate;
c) 13.500 ha/an pentru detinerea unui aparat topografic - teodolit, stație totală;
d) 27.000 ha/an pentru detinerea unui sistem GNSS;
e) 4.500 ha/an pentru deținerea unui instrument de măsurare a înalțimii arborilor.

f) 4.500 ha/an pentru deținerea unei clupe forestiere;

(3) Capacitatea anuală de proiectare prevăzută la alin. (2) lit. a) şi b) se stabilește  pentru contractele individuale de muncă cu normă întreagă, respectiv de 8 ore/zi. Pentru fracţiuni de normă capacităţile anuale de proiectare se reduc proporţional.

Art. 12. - (1) La atestare se au în vedere condițiile prevăzute la art. 11, care trebuie îndeplinite pentru faza de proiectare tehnologică - teren.
(2) La analiza condiţiilor de atestare nu se au în vedere fazele de proiectare tehnologică - redactare în concept şi definitivare, pentru care numărul de personal angajat se stabileşte în funcţie de necesităţi, respectându-se încadrarea minimă cu personal pentru care persoană juridică specializată în elaborarea amenajamentelor silvice a fost atestată, conform condiţiilor prevăzute la art. 9 alin. (1) lit. b) si c) și 10 alin. (1).
Art. 13. – (1) Documentația prevăzută la art. 10 alin. (1) se depune la secretariatul Comisiei de atestare, urmând să fie analizată în şedinţele de lucru programate de către preşedintele acesteia.
(2) Analiza solicitării de atestare și a documentației aferente se face în termen de 30 zile calendaristice de la data înregistrării acestora la Comisia de atestare.
(3) Comisia de atestare hotărăște admiterea sau, după caz, respingerea cererii de atestare, iar rezultatul se consemnează în procesul-verbal de şedinţă şi se aduce la cunoștința solicitanților prin publicarea pe pagina de internet a Autorităţii, în termen de cel mult 2 zile lucrătoare de la data desfășurării ședinței de atestare.
(4) În cazul respingerii, solicitantul poate depune un alt dosar de atestare, cu respectarea dispozițiilor art. 11 și 12, care va fi evaluat ca o nouă solicitare de atestare.
Art. 14. – (1) Hotărârile privind respingerea cererilor de atestare pot fi contestate la Comisia pentru soluționarea contestațiilor, în termen de 48 de ore de la data publicării rezultatelor sedinței, potrivit prevederilor  art. 13 alin. (3).
(2) Comisia pentru soluționarea contestațiilor este formată din 3 membri din cadrul Autorității, iar deciziile acesteia se iau cu votul a cel puțin doi membri.
Art. 15. – Contestația trebuie să cuprindă:

a) datele de identificare ale persoanei juridice solicitante, precum și numele și prenumele administratorului;
b) descrierea faptei care constituie obiectul contestației;
c)  data depunerii și semnătura administratorului. 
Art. 16. - (1) Atestatul se eliberează în termen de 30 zile de la data desfășurării ședinței în care Comisia de atestare a admis cererea solicitantului.

(2) Modelul atestatului este prevăzut în anexa care face parte integrantă din prezenta metodologie.

(3) Perioada de valabilitate a atestatului emis în condițiile prezentei metodologii este de 5 ani de la data emiterii.
Art. 17. – Persoanele juridice atestate în elaborarea amenajamentelor silvice pot presta aceste servicii în România în mod temporar sau permanent, cu respectarea condiţiilor din prezenta metodologie.
Art. 18. – Persoanele juridice atestate potrivit prezentei metodologii au următoarele obligații:
a) să desfășoare activitățile pentru care sunt atestate, potrivit legislației silvice;
b) să respecte măsurile stabilite în procesele verbale sau notele de control întocmite cu ocazia verificărilor tehnice făcute de către persoanele cu atribuții de control sau împuternicite de Autoritate sau de unitățile din subordinea acesteia;
c) să respecte prevederile stabilite și consemnate în procesele verbale ale sedinței de preavizare a soluțiilor tehnice - Conferința a II-a de amenajare;
d) să înainteze spre avizare către Autoritate lucrările elaborate, în termen de cel mult 1 an de la data încheierii procesului verbal al sedinței de preavizare a soluțiilor tehnice - Conferința a II-a de amenajare, însuşite sub semnătură şi ştampilă de persoana juridică specializată în elaborarea amenajamentelor silvice şi colectivul de elaborare, certificate cu proces verbal de avizare internă, însoțite de  hărţile tematice și memoriile de prezentare;
e) să încarce în termen de 30 zile de la organizarea ședinței de preavizare a soluțiilor tehnice - Conferința a II-a de amenajare în aplicația SUMAL 2.0 Amenajare următoarele:
i)  lista descrierii parcelare și lista elementelor de arboret în format compatibil Excel, generată de programul AS sau de un program de prelucrare a datelor compatibil cu acesta;
ii)  baza de date GIS a amenajamentului silvic la nivel de unitate amenajistică în format vectorial de tip poligon, realizată în sistemul național de referință Stereo70/Pulkovo 1942 (58) - EPSG 3844, având obligatoriu extensiile *.SHP, *.SHX, *.DBF si *.PRJ. În entitățile de tip poligon ale unității amenajistice se vor găsi obligatoriu toate informațiile din lista descrierii parcelare generată de programul AS sau de un program de prelucrare a datelor compatibil cu acesta, precum și coloana Proprietar;
f) să pună la dispoziția persoanelor împuternicite de Autoritate, precum și persoanelor cu atribuții de control silvic documentele solicitate în scris;
g) să încarce în SUMAL 2.0 Amenajare, în termen de 30 zile de la data defăşurării, copiile proceselor verbale ale conferinţelor de amenajare şi cele privind verificarea şi recepţia lucrărilor de amenajare – faza teren, precum şi notele de constatare încheiate cu ocazia executării, verificării şi/sau recepţiei lucrărilor;
h) să transmită anual sub semnătură și stampilă, în perioada 15 ianuarie – 15 februarie, direcției care coordonează activitatea de amenajarea pădurilor din cadrul Autorității lista actualizată cu personalul de specialitate angajat, însoțită de extrasul REVISAL, nu mai vechi de 30 zile;
i) să transmită Comisiei de atestare orice modificare a structurii personalului de specialitate, în vederea actualizării capacității de proiectare în termen de maxim 60 de zile  de la data modificării.
Art. 19. - (1) Capacitatea pentru care s-a eliberat atestatul se poate modifica de către Comisia de atestare, la cererea persoanei juridice specializate atestate în elaborarea amenajamentelor silvice.
(2) Modificarea capacității pentru care a fost emis atestatul se face în baza unei documentații  care conține documentele prevăzute la art. 10.
Art. 20. - Nu sunt admise la avizare în Comisia tehnică de avizare pentru silvicultură:
a) lucrările executate de personal cu calificare necorespunzătoare;
b) lucrările de amenajare a pădurilor pentru care nu a fost respectată procedura de elaborare prevăzută în normele de amenajare a pădurilor în vigoare;
c) lucrările care au fost depuse spre avizare fără respectarea prevederilor art. 18 lit. d) e) și g).
Art. 21. - (1) Comisia de atestare retrage atestatul în următoarele cazuri:
a) adoptarea unei posibilități la un nivel mai mare decât cea rezultată prin metodele de calcul al indicatorilor de posibilitate din normele tehnice în vigoare sau prin utilizarea la calculul indicatorilor de posibilitate a unor elemente de calcul neconforme cu realitatea;
b) nerespectarea prevederilor art. 18 lit. a) - c);
            c) respingerea în mod consecutiv de Comisia tehnică de avizare pentru silvicultură, într-un interval de 12 luni, a 3 lucrări întocmite de aceeași persoană juridică specializată în elaborarea amenajamentelor silvice. Respingerea se face în situaţia în care lucrările necesită modificarea bazelor de amenajare sau modificarea cuantumului posibilităţii;
d) suspendarea de cel puțin 3 ori a atestatului unităţii specializate, într-un interval de timp de 2 ani;
e) constatarea, prin hotărâre judecătorească definitivă a săvârșirii de către persoana juridică specializată atestată în elaborarea amenajamentelor silvice sau de către un angajat al acesteia a unor fapte penale în legătură cu activitatea pentru care a fost atestată.
  (2) Retragerea atestatului unităţii specializate pentru situațiile de la alin. (1) lit. a) - d), determină și retragerea atestatului pentru şeful de proiect.
Art. 22. - (1) Comisia de atestare suspendă atestatul în următoarele cazuri:
a) realizarea de contracte pentru lucrări de amenajare a pădurilor a căror suprafață cumulată depășește capacitatea atestată cu mai mult de 5%;
b) trimiterea în judecată a  persoanei juridice specializată în elaborarea amenajamentelor silvice sau a personalului său angajat pentru săvârșirea unor fapte penale în legătură cu activitatea pentru care a fost atestată. Suspendarea atestatului se dispune până la data pronunțării unei hotărâri judecătorești de achitare sau încetare a procesului penal;
c) nedepunerea lucrărilor elaborate în termenul prevăzut la art. 20 lit. d). În acest caz, suspendarea atestatului se dispune până la data avizării lucrării în Comisia tehnică de avizare pentru silvicultură din cadrul Autorității;
d) nedepunerea documentelor în termenul prevăzut la art. 18 lit. h) și i).
(2) În perioada suspendării atestatului se interzice contractarea de lucrări noi pentru amenajarea pădurilor.
(3) Contractele încheiate în perioada suspendării atestatului sunt nule de drept.
Art. 23.  - (1) Evidența situațiilor referitoare la respectarea obligațiilor prevăzute la  art. 18 și 22, precum si evidența măsurilor și a sancțiunilor aplicate de Comisia de atestare se țin pentru fiecare persoană juridică atestată de către direcția de specialitate din cadrul Autorității.
(2) Retragerea atestatului unei persoane juridice specializate în elaborarea amenajamentelor silvice interzice acesteia, precum și administratorului/administratorilor acesteia dreptul de a mai solicita atestarea ca persoană juridică specializată în elaborarea amenajamentelor silvice pe o perioada de 1 an. 
(3) În situația suspendării sau retragerii atestatului, persoana juridică specializată în elaborarea amenajamentelor silvice are obligația finalizării lucrărilor contractate anterior datei suspendării sau retragerii atestatului.
Art. 24.  - (1) Dosarele privind solicitarea de atestare depuse înainte de intrarea în vigoare a prezentului ordin și aflate în curs de soluționare se actualizează în conformitate cu prevederile prezentei metodologii.

 (2) În cazul suplimentării suprafeței cuprinse în atestat, se depun documentele necesare în conformitate cu prevederile prezentei metodologii.
Art. 25. - Toate informațiile trimise către Autoritate în baza prezentei metodologii sunt automat predate cu toate drepturile intelectuale aferente. Autoritatea beneficiază de o copie a acestor date, în mod gratuit, liberă de orice constrângeri sau acorduri, cu toate drepturile intelectuale necesare pentru  a le folosi în activitatea sa.
Anexă  
la Metodologie
- Model -
Autoritatea 
Comisia de atestare a persoanelor juridice specializate în elaborarea amenajamentelor silvice
ATESTAT
Nr. ........ din ...................
        Comisia de atestare a persoanelor juridice specializate în elaborarea amenajamentelor silvice din cadrul autorității publice centrale pentru silvicultură, analizând Cererea nr. ..... din data .................. și documentația aferentă,
ATESTĂ
...................................................................................................................................................., cu sediul în ..........................................................................................................., având Certificatul de înregistrare nr. ....................... din ....................., eliberat de Oficiul Național al Registrului Comerțului ............................................, să elaboreze amenajamente silvice, cu respectarea reglementărilor în vigoare.
Suprafața pentru care se atestă să execute lucrări de amenajare a pădurilor este înscrisă pe verso-ul atestatului.
Prezentul atestat are o valabilitate de 5 ani, de la data emiterii și se poate retrage sau suspenda de către Comisia de atestare în condițiile prevăzute la art. 21 sau 22 din Metodologia privind procedura și condițiile de atestare a persoanelor juridice specializate în elaborarea amenajamentelor silvice, aprobată prin Ordinul ministrului mediului, apelor și pădurilor nr. .........../2026.
Capacitatea atestată se poate modifica, în condițiile prezentei metodologii, cu înscrierea de mențiuni pe verso.
Președintele Comisiei de atestare,
.............................
MENŢIUNI
(verso)
ATESTAT
Nr. .............. din .....................

